pythainlp/thai_wikipedia_clean_20230101 huggingface dataset:
ทันทีหลังจาก WrestleMania 27 ในปี 2011 Edge ซึ่งเป็นแชมป์โลกเฮฟวี่เวทในขณะนี้ต้องจำใจสละตำแหน่งเนื่องจากอาการบาดเจ็บที่คออย่างรุนแรง จากนั้น Edge ได้รับการบรรจุชื่อเข้าสู่ WWE Hall of Fame ในปี 2012 เก้าปีหลังจากการผ่าตัดคอสองครั้ง Edge ก็ได้กลับมาอีกครั้งอย่างเซอร์ไพรส์โดยเข้าร่วมแมตช์ Royal Rumble ปี 2020 อยู่ถึงสามคนสุดท้าย ในปีต่อมา Edge ได้ประกาศเข้าร่วมแมตช์ Royal Rumble ปี 2021 โดยบอกว่าจะชนะเพื่อที่เขาจะได้ไปเป็นคู่เอก WrestleMania 37 และเป็นแชมป์โลกอีกครั้งโดยที่เขาไม่เคยเสียตำแหน่งเลย ในแมตช์เมื่อวันที่ 31 มกราคม Edge เข้าร่วมโดยขึ้นเป็นลำดับแรกและชนะได้สิทธิ์ชิงแชมป์โลกที่เขาเลือกใน WrestleMania 37 ระหว่างแชมป์ WWE, แชมป์ Universal และแชมป์ NXT โดย Edge เลือกที่จะชิงแชมป์ Universal กับ Roman Reigns ก่อนจะเพิ่ม Daniel Bryan เป็นสามเส้า
ในแมตช์ Royal Rumble ฝั่งหญิง Bianca Belair ได้เป็นผู้ชนะและได้สิทธิ์ชิงแชมป์หญิงที่เธอเลือกใน Wr"EST"leMania 37 โดยสามารถเลือกระหว่างแชมป์หญิง Raw, แชมป์หญิง SmackDown และแชมป์หญิง NXT โดย Bianca ประกาศเลือกชิงแชมป์หญิง SmackDown กับ Sasha Banks
ใน Elimination Chamber หลังจากที่ Drew McIntyre สามารถป้องกันแชมป์ WWE ได้ในแมตช์กรงก็ถูก Bobby Lashley เล่นงานจนสะบักสะบอมเปิดโอกาสให้ The Miz ใช้สิทธิ์กระเป๋าสัญญา Money in the Bank คว้าแชมป์ไปได้ ซึ่งเป็นการตกลงกันระหว่าง Miz กับผู้จัดการ Hurt Buisness ของ Lashley อย่าง MVP ใน Raw 1 มีนาคม Miz มีคิวต้องป้องกันแชมป์กับ Lashley ในกติกา Lumberjack match และ Lashley คว้าแชมป์ไปได้ ทำให้เป็นแชมป์โลกของ WWE สมัยแรกของ Lashley นับตั้งแต่อยู่ในวงการมวยปล้ำมาเป็นเวลา 16 ปี ใน Raw วันที่ 15 มีนาคม ได้มีการยืนยันว่า Lashley จะต้องป้องกันแชมป์กับ McIntyre ใน WrestleMania 37
หลังจากโปรโมตอยู่หลายสัปดาห์ Rhea Ripley ก็ได้เปิดตัวใน Raw 22 มีนาคม และได้ท้า Asuka ในการชิงแชมป์หญิง Raw ที่ WrestleMania 37
ใน Raw วันที่ 15 มีนาคม หลังจากที่ The New Day (Kofi Kingston และ Xavier Woods) สามารถคว้าแชมป์แท็กทีม Raw ได้สำเร็จ ทางด้าน AJ Styles และบอดี้การ์ดของเขา Omos ก็ออกมาเพื่อท้าชิงแชมป์ใน WrestleMania 37 ซึ่งยังเป็นการเปิดตัวขึ้นปล้ำครั้งแรกของ Omos
ใน Royal Rumble The Miz ได้ชักชวนแร็ปเปอร์ Bad Bunny ให้ตกลงที่จะเป็นซูเปอร์สตาร์ WWE ภายใต้การปกครองของเขาอย่างไรก็ตาม Bunny ปฏิเสธข้อเสนอ ต่อมาในแมตช์ Royal Rumble 30 คน Miz ได้ทำลายอุปกรณ์ดีเจของ Bad Bunny ที่ริงไซด์ Bunny โกรธเลยมากวน Miz ปล่อยให้ Damian Priest กำจัดเขาลงจากเวที คืนต่อมาใน Raw Bunny เป็นแขกรับเชิญในรายการ "Miz TV" โดย Miz กล่าวขอโทษกับสิ่งที่เกิดขึ้นซึ่ง Bunny ก็รับคำขอโทษ จากนั้น Miz ก็บอกว่าเค้าได้ยินมาจากนกรู้ว่า Bunny อยากเป็นสตาร์ WWE ซึ่ง Miz แนะนำตัวเองว่าสามารถช่วยได้เพราะเขาเคยสร้าง Daniel Bryan จากไม่มีอะไรเลยจนกลายเป็นคู่เอก WrestleMania แต่ Bunny ปฏิเสธข้อเสนอนี้ถึงแม้จะบอกว่ามันดีมากก็ตาม เพราะ Bunny บอกว่าเขามาที่นี้เพราะจะแนะนำเพื่อนของเขาเท่านั้นอย่าง Damien Priest และเอาชนะ Miz ไปได้ ในอีกไม่กี่สัปดาห์ถัดมา Miz จะเหน็บแนม Bunny อยู่ตลอดเวลา ใน Raw 22 มีนาคม Miz ท้าให้ Bunny เจอกันที่ WrestleMania 37 หลังจากแมตช์ของ Miz จบลง Bad Bunny ได้เล่นงาน Miz และคำท้า ใน Raw สัปดาห์สุดท้ายก่อน WrestleMania ได้มีการประกาศเปลี่ยนเป็นแมตช์แท็กทีมระหว่าง Bunny และ Priest ปะทะ Miz และ Morrison
หลังจากที่ Braun Strowman ถูกออกจากแมตช์ Elimination Chamber ของ Raw นั้น Braun ก็มีปัญหากับเจ้าหน้าที่ WWE อย่าง Shane McMahon และ Adam Pearce ในความพยายามที่จะแก้ไขสิ่งต่างๆ Shane ได้กำหนดให้ Braun ร่วมทีมกับ Pearce เจอกับ The Hurt Business (Cedric Alexander และ Shelton Benjamin) ชิงแชมป์แท็กทีม Raw โดย Braun จับ Benjamin ใส่พาวเวอร์สแลมและกำลังจะกดแต่ Shane สั่งให้แท็ก Pearce เข้ามาปล้ำแต่ถูกรวบกดแพ้ทำให้ Braun โกรธมากขึ้น Shane ก็เริ่มดูถูกสติปัญญาของ Braun จากนั้น Braun ก็ท้าให้ Shane เจอกันใน Raw 15 มีนาคม อย่างไรก็ตามแมตช์ยังไม่เริ่มอย่างเป็นทางการและทั้งสองก็ทะเลาะกันโดยที่ Shane เรียก Braun ว่าโง่ สิ่งนี้นำไปสู่แมตช์ที่กำหนดไว้ระหว่างทั้งสองที่ Fastlane อย่างไรก็ตามที่ Fastlane แมตช์ก็ยังไม่ได้เกิดขึ้นเนื่องจาก Shane ได้รับบาดเจ็บที่หัวเข่าของเขาในขณะฝึกซ้อมและเลือกให้ Elias ปล้ำแทนแต่ก็แพ้ Braun คืนต่อมาใน Raw Shane ร้องเพลงร่วมกับ Elias และ Jaxson Ryker และยังคงล้อเลียน Braun ว่าเป็นคนโง่อยู่ตลอดเวลา จากนั้น Braun ก็ออกมาและเอาชนะ Elias หลังขบแมตช์ Shane เอาไม้ค้ำยันตีใส่ Braun เป็นการเฉลยว่าแกล้งเจ็บ จากนั้น Shane ก็ถอยกลับไป Braun ได้ท้า Shane ที่ WrestleMania 37 และ Shane รับคำท้า ต่อมาได้มีการเพิ่มกติกาเป็น Steel Cage หรือแมตช์ปล้ำในกรงเหล็ก
ในช่วงปลายปี 2020 Randy Orton ได้เปิดศึกกับ The Fiend Bray Wyatt และเจอกันใน TLC ในรูปแบบกติกา Firefly Inferno match หรือเผาทั้งเป็น ซึ่ง Orton เป็นฝ่ายชนะโดยการราดน้ำมันและจุดไฟเผาร่างของ Fiend จากนั้น Orton ได้เปิดศึกกับ Alexa Bliss ที่เป็นเพื่อนกับ Fiend และท้าเจอกันใน Fastlane ในรูปแบบ Intergender match หรือแมตช์ข้ามเพศชายปะทะหญิง โดยระหว่างแมตช์ Fiend ได้ปรากฏตัวครั้งแรกในรอบ 3 เดือนในสภาพถูกเผาไหม้ และ Alexa เอาชนะไปได้ คืนต่อมาใน Raw 22 มีนาคม มีการประกาศแมตช์ระหว่าง Orton กับ Fiend ที่ WrestleMania
หลังจากพลาดในการเอาชนะ Big E ชิงแชมป์ Intercontinental ในเดือนมกราคม Apollo Crews ก็หันหลังให้และเริ่มยอมรับรากเหง้าชาวไนจีเรียของเขารวมถึงการพูดด้วยสำเนียงไนจีเรีย ใน SmackDown 19 กุมภาพันธ์ หลังจากที่ Crews แพ้ Shinsuke Nakamura ซึ่ง Big E นั่งบรรยายร่วมข้างเวที Crews ได้เล่นงาน Nakamura หลังแมตช์ก่อนที่ Big E จะมาช่วย Nakamura อย่างไรก็ตาม Crews เล่นงาน Big E ด้วยขั้นบันไดเหล็กทำให้เขาพักเป็นเวลาสองสามสัปดาห์ ใน Fastlane Big E สามารถป้องกันแชมป์จาก Crews ได้อีกครั้งหลังจากนั้น Crews ก็เล่นงาน Big E อย่างโหดร้าย ใน SmackDown 26 มีนาคม Crews ได้กด Big E ในแบบแท็กทีมหกคน และได้มีการท้าชิงแชมป์กันใน WrestleMania 37 สัปดาห์ต่อมาได้ประกาศเพิ่มกติกาเป็น Nigerian Drum Fight
หลังจากรีเทิร์นแบบเซอร์ไพรส์ใน Royal Rumble 2021 Seth Rollins ได้กลับมาใน SmackDown 12 กุมภาพันธ์ แล้วพูดต่อหน้าสตาร์ที่ยืนล้อมรอบเวทีว่าเขารู้สึกดีทีได้กลับมาและบอกว่าอยากให้ทุกคนมองเขาเป็นผู้นำแบบจริงจัง และสิ่งที่ทุกคนควรจะทำคือยอมรับวิสัยทัศน์ของเขา แต่ทุกคนเดินกลับเพราะทนไม่ได้กับสิ่งที่ Seth พูดเหลือเพียง Cesaro เท่านั้น Seth แอบดีใจที่ Cesaro เหมือนจะเข้าใจ แต่ Cesaro ก็เดินหนีไปอีกคนทำเอา Seth เดือดและเล่นงาน Cesaro จน Daniel Bryan ต้องเข้ามาช่วยเอาไว้ ในสัปดาห์ต่อๆมาทั้งคู่ก็ได้มีการกระทบกระทั่งกันก่อนที่จะมีการท้าเจอกันใน WrestleMania 37
ใน SmackDown 19 มีนาคม Sami Zayn หลังจากแพ้ให้ King Corbin โดยมี Kevin Owens นั่งบรรยายร่วมข้างเวที Zayn เข้าไปโวยวายและไปถีบ Helluva Kick ใส่เต็มหน้า Owens สัปดาห์ต่อมา Owens ได้จัด The KO Show โดยมี Zayn เป็นแขกรับเชิญ Zayn ยังประกาศว่าจัดงานพรหมแดงสารคดีของเขาและแขกสุดพิเศษที่จะมาร่วมด้วยก็คือ Logan Paul แต่ Owens ไม่สนเพราะต้องการแค่คำตอบจาก Zayn เพื่อจะเจอกันใน WrestleMania 37 ซึ่ง Zayn ตอบตกลง ภายหลัง Logan ประกาศว่าเขาจะมีส่วนร่วมกับ WrestleMania ด้วย
ใน Raw 22 มีนาคม หลังเวที Sheamus ที่กำลังให้สัมภาษณ์อยู่จู่ๆแชมป์ US อย่าง Riddle ก็ปรากฏตัวออกมาด้วย Scooter และถาม Sheamus เยอะมากจนทนไม่ไหวบอกให้ Riddle หุบปากไปซะแล้วกระแทกท้อง Riddle ด้วย Scooter สัปดาห์ต่อมา Sheamus ก็เอาชนะ Riddle ไปได้แบบนอกรอบ ก่อนจะมีการประกาศชิงแชมป์ US ของทั้งคู่ใน WrestleMania 37
ใน Raw 5 เมษายน ได้มีการประกาศแมตช์แท็กทีมหญิง Turmoil หลายเส้าใน WrestleMania 37 คืนแรกเพื่อสิทธิ์ไปชิงแชมป์แท็กทีมหญิง WWE กับ Nia Jax และ Shayna Baszler ในคืนที่ 2
กิลเบิร์ต แวน คลีฟ
กิลเบิร์ต แวน คลีฟ (; 15 ธันวาคม พ.ศ. 2423-5 พฤษภาคม พ.ศ. 2494) เป็นนักกีฬาชาวอเมริกัน เขาเข้าแข่งขันกระโดดไกลและกระโดดสามครั้งในโอลิมปิกฤดูร้อน 1904
พระเจ้าคริสตอฟเฟอร์ที่ 1 แห่งเดนมาร์ก
พระเจ้าคริสตอฟเฟอร์ที่ 1 แห่งเดนมาร์ก  (ค.ศ. 1219 - 29 พฤษภาคม ค.ศ. 1259) ทรงเป็นพระมหากษัตริย์แห่งเดนมาร์กระหว่างค.ศ. 1252 ถึง ค.ศ. 1259 เป็นพระราชโอรสองค์เล็กในพระเจ้าวัลเดมาร์ที่ 2 แห่งเดนมาร์กที่ประสูติแต่พระมเหสีพระองค์ที่สองคือ บึเร็งการียาแห่งโปรตุเกส พระองค์สืบราชบัลลังก์เดนมาร์กต่อจากพระเจ้าอีริคที่ 4 แห่งเดนมาร์ก และพระเจ้าอเบลแห่งเดนมาร์ก พระเชษฐา พระองค์ได้รับการเลือกตั้งเป็นพระมหากษัตริย์เดนมาร์กหลังกษัตริย์อเบลสวรรคตในฤดูร้อน ปีค.ศ. 1252 พระองค์ประกอบพิธีราชาภิเษกที่มหาวิหารลุนด์ในวันคริสต์มาสของปีค.ศ. 1252
กษัตริย์คริสตอฟเฟอร์ที่ 1 ทรงพยายามอย่างมากที่จะให้พระเชษฐาองค์ใหญ่คือ พระเจ้าอีริคที่ 4 ผู้รีดไถเงิน ได้รับการประกาศเป็นนักบุญ และทรงปล่อยให้การปลงพระชนม์กษัตริย์อีริค เป็นแผนการของพระเจ้าอเบลแห่งเดนมาร์ก พระเชษฐาองค์รองผู้ล่วงลับ หากสมเด็จพระสันตะปาปาทรงยอมรับการเป็นนักบุญนี้ ก็จะเป็นการยอมรับผลพวงของคดีการฆาตกรรม ที่จะทำให้ตัดทายาทของกษัตริย์อเบลออกจากสายการสืบราชบัลลังก์ และจะเป็นการสร้างหลักประกันการสืบราชบัลลังก์ของพระราชโอรสในกษัตริย์คริสตอฟเฟอร์ นั่นหมายความว่า พระโอรสวัยเยาว์ของกษัตริย์คริสตอฟเฟอร์จะสามารถรับตำแหน่งประมุขแห่งเดนมาร์กแทนพระโอรสของอดีตกษัตริย์อเบลซึ่งมีสิทธิ์ในบัลลังก์มากกว่า ส่วนอดีตกษัตริย์อีริคที่ 4 ก็มีเพียงแต่พระราชธิดา การกระทำเช่นนี้ถือเป็นการขัดต่อธรรมเนียมปฏิบัติดั้งเดิม
กษัตริย์คริสตอฟเฟอร์ทรงใช้เวลาเกือบทั้งรัชกาลในการต่อสู้กับศัตรูมากมาย พระองค์ทรงให้พระโอรสของอดีตกษัตริย์อเบลคือ เจ้าชายวัลเดมาร์ อเบลเซน สืบตำแหน่งดยุกแห่งชเลสวิก เพื่อป้องกันไม่ให้เกิดสงครามกลางเมือง แต่สุดท้ายกลายเป็นเรื่องของการวางอุบายและการทรยศหักหลัง ทางใต้ของคาบสมุทรจัตแลนด์ได้แก่ ดัชชีชเลสวิชและฮ็อลชไตน์เป็นอิสระต่ออำนาจพระมหากษัตริย์มาเป็นเวลานาน กษัตริย์คริสตอฟเฟอร์ต้องเผชิญหน้ากับศัตรูตัวฉกาจคือ อาร์กบิชอปแห่งลุนด์คนใหม่ คือ จาค็อบ เออลันด์เซน ซึ่งมีความสัมพันธ์ใกล้ชิดกับราชสกุลสายกษัตริย์อเบล และได้รับการสนับสนุนจากสมเด็จพระพันปีหลวงเม็ชทิลท์ พระมเหสีในอดีตกษัตริย์อเบล เออลันด์เซนอ้างสิทธิ์ที่เขาควรได้รับบ่อยครั้งจนขัดแย้งกับกษัตริย์ กษัตริย์คริสตอฟเฟอร์ทรงยืนยันว่าศาสนจักรต้องจ่ายภาษีเหมือนเจ้าของที่ดินรายอื่นๆ บิชอปจาค็อบปฏิเสธและเรื่องราวเลยเถิดไปถึงการสั่งห้ามชาวนาที่อาศัยหรือทำงานในพื้นที่ทรัพย์สินของโบสถ์เข้ารับราชการทหารในกษัตริย์คริสตอฟเฟอร์ เออลันด์เซนอาจจะเป็นบุคคลที่ร่ำรวยที่สุดในราชอาณาจักร และยืนยันหนักแน่นว่ารัฐบาลฆราวาสไม่มีอำนาจควบคุมหรือยึดทรัพย์สินของคริสตจักร หรือควบคุมบุคลากรทางศาสนา เขาได้ประกาศปัพพาชนียกรรมพระมหากษัตริย์ เพื่อแสดงให้เห็นว่าเขาจะไม่ยอมจำนนต่อเจตจำนงของพระมหากษัตริย์
หลังจากเกิดการรุกรานฮัลลันด์โดยพระเจ้าโฮกุนที่ 4 แห่งนอร์เวย์ ในปีค.ศ. 1256 กษัตริย์คริสตอฟเฟอร์ได้ประนีประนอมกับกษัตริย์นอร์เวย์และสวีเดน หลังจากเคยได้รับการยั่วยุจากอดีตกษัตริย์อเบล มีการจลาจลลุกฮือต่อต้านกษัตริย์คริสตอฟเฟอร์ในปีเดียวกัน และเกิดการลุกฮืออีกครั้งในปีค.ศ. 1258 อันเป็นผลมาจากนโยบายภาษีทรัพย์สินใหม่ของกษัตริย์คริสตอฟเฟอร์ อาร์กบิชอปจาค็อบปฏิเสธที่จะรับรอง เจ้าชายอีริค พระราชโอรสของกษัตริย์ ในฐานะผู้มีสิทธิโดยชอบธรรมของราชอาณาจักรเดนมาร์กในปีค.ศ. 1257 และเขาได้ข่มขู่ที่จะคว่ำบาตรบิชอปคนหนึ่งคนใดที่ประกอบพิธีเจิมให้เจ้าชายเป็นพระมหากษัตริย์ สิ่งนี้เป็นฟางเส้นสุดท้าย พระองค์ทรงมีพระบรมราชโองการให้น้องชายของเออลันด์เซนเองทำการจับกุมอาร์กบิชอปผู้สร้างปัญหานี้ กษัตริย์คริสตอฟเฟอร์ได้ทำลายอำนาจและความหยิ่งผยองของอาร์กบิชอปด้วยการบังคับให้เขาสวมชุดฆราวาสและสวมหมวกคนโง่โดยมีหางของสุนัขจิ้งจอกติดอยู่ พระองค์ทรงสั่งให้แห่อาร์กบิชอปไปทั่วประเทศไปยังฮาเก็นสกอฟ ใกล้เมืองเอสเซนส์ ที่ซึ่งเขาถูกล่ามโซ่ และจับเข้าคุก เออลันด์เซนเคยมีคำสั่งในสภาศาสนจักรเมืองไวเลว่า ถ้าเขาถูกจับกุมให้เหล่าบิชอปประกาศต่อต้านทั่วประเทศ แต่ก็ไม่มีใครกล้าทำตาม เปเดอ แบง บิชอปแห่งรอสคิลด์ หลบหนีไปยังรือเกินและเขาพยายามเกลี้ยกล่อมให้ยาโรมาร์ที่ 2 เจ้าชายแห่งรือเกินยกกองทัพบุกเกาะเชลลันด์
กษัตริย์คริสตอฟเฟอร์พยายามที่จะให้อดีตกษัตริย์อีริคที่ 4 พระเชษฐาได้รับการประกาศเป็นนักบุญให้จงได้ แต่เมื่อไม่มีการสนับสนุนจากอาร์กบิชอปจาค็อบ ความพยายามของพระองค์ก็ไร้ผล เมื่อดยุกวัลเดมาร์ พระนัดดาและเป็นพระโอรสในอดีตกษัตริย์อเบลสิ้นพระชนม์โดยไร้ทายาท กษัตริย์คริสตอฟเฟอร์ทรงพยายามกีดกันไม่ให้พระอนุชาของดยุกวัลเดมาร์คือ เจ้าชายอีริค อเบลเซน สืบตำแหน่งดยุกต่อ สมเด็จพระพันปีหลวงเม็ชทิลท์ พระมเหสีในอดีตกษัตริย์อเบลทรงปลุกระดมให้เหล่าเคานท์ในเยอรมนีตอนเหนือก่อกบฏ เพื่อปกป้องตำแหน่งให้พระโอรส ในความสับสนวุ่นวายนี้ กษัตริย์คริสตอฟเฟอร์ที่ 1 ทรงหลบหนีไปยังจัตแลนด์ตอนใต้และประทับอยู่กับบิชอปแห่งรีเบ
กษัตริย์คริสตอฟเฟอร์ที่ 1 เสด็จสวรรคตโดยไม่มีผู้ใดคาดคิด ขณะทรงประกอบพิธีมหาสนิทศักดิ์สิทธิ์ ตามหลักฐานร่วมสมัยบันทึกว่า กษัตริย์คริสตอฟเฟอร์ที่ 1 สวรรคตหลังจากทรงดื่มไวน์ที่มีพิษจากพิธีรับอาหารจากพระเจ้า ที่ถือโดยเจ้าอาวาสอาร์นฟาสท์แห่งอารามรืด เพื่อเป็นการแก้แค้นที่พระองค์ปฏิบัติไม่ดีต่ออาร์กบิชอปเออลันด์เซนและการกดขี่ศาสนจักรโดยพระมหากษัตริย์ การคว่ำบาตรกษัตริย์คริสตอฟเฟอร์ไม่มีผลอะไร และพระบรมศพได้ถูกฝังที่แท่นบูชาใหญ่ของมหาวิหารรีเบทันทีหลังจากพระองค์สวรรคตในวันที่ 29 พฤษภาคม ค.ศ. 1259 พระองค์อาจสวรรคตด้วยสาเหตุธรรมชาติ แต่พันธมิตรของพระองค์ให้สมัญญานามว่า "ไคร์ซ-ออฟเฟอร์" ("Krist-offer"; "ผู้สละชีพของพระคริสต์") พระราชโอรสของพระองค์ได้สืบราชบัลลังก์ต่อเป็น พระเจ้าอีริคที่ 5 แห่งเดนมาร์ก
สภาเดนฮอฟกลายเป็นสถาบันหลักในรัชกาลของพระองค์ ทำหน้าที่เหมือนสภาแห่งชาติซึ่งมีหน้าที่ให้การปรึกษาในขอบเขตจำกัดและหน้าที่ทางตุลาการ
กษัตริย์คริสตอฟเฟอร์ที่ 1 อภิเษกสมรสกับมาร์เกเรเธ ซัมบีเรีย ธิดาในซัมบอร์ที่ 2 ดยุกแห่งพอเมอเรเนีย ในปีค.ศ. 1248 มีพระโอรสธิดา 5 พระองค์ ดังนี้
วัดศรีมหาโพธิ์ (จังหวัดนครปฐม)
วัดศรีมหาโพธิ์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 4 บ้านศรีมหาโพธิ์ ตำบลศรีมหาโพธิ์ อำเภอนครชัยศรี จังหวัดนครปฐม มีเนื้อที่ทั้งหมด 56 ไร่ 20 ตารางวา
สันนิษฐานกันว่าวัดศรีมหาโพธิ์สร้างขึ้นในสมัยอยุธยา จากคำบอกเล่าของชาวบ้านนั้น ในอดีตบริเวณที่ตั้งวัดมีต้นโพธิ์ลอยทวนกระแสน้ำในคลองบางพระ (แยกจากแม่น้ำท่าจีน) จึงได้นำต้นโพธิ์ขึ้นมาปลูกไว้ในบริเวณนี้ และเนื่องจากใต้ต้นโพธิ์นั้นมีพระพุทธรูปปางไสยาสน์ติดอยู่ด้วย จึงได้อัญเชิญพระพุทธรูปขึ้นประดิษฐานและก่อตั้งเป็นวัดมีนามว่า "วัดศรีมหาโพธิ์" ได้รับพระราชทานวิสุงคามสีมาเมื่อวันที่ 28 มิถุนายน พ.ศ. 2516
วิหารมีขนาดค่อนข้างเล็ก ฐานมีลักษณะแอ่นโค้งลงแบบตกท้องช้าง หลังคามุงด้วยกระเบื้องกาบกล้วย ประดับด้วยช่อฟ้า ใบระกา หางหงส์ ไม่มีนาคสะดุ้ง ด้านหน้าประตูทางเข้ามีเพียงบานเดียว ตรงสันอกเสาแกะสลักลายไข่ปลาและลายแข้งสิงห์ ผนังทั้งสองข้างไม่มีหน้าต่าง มีหน้าต่างเพียงด้านหน้า 1 บาน เพดานวางขื่อลอยแบบสมัยอยุธยา เพดานด้านบนตรงพระประธานมีลวดลายเขียนด้วยสีรงค์บนพื้นแดง ตัวลายกระหนกเขียนคล้ายลายอ่อนอย่างจีน ส่วนลวดลายดาวเขียนอย่างไทย ลายเชิงและลายประจำยามก้ามปูเขียนได้สมบูรณ์ วิหารหลังนี้คาดว่าสร้างขึ้นในช่วงปลายสมัยอยุธยาตอนกลางหรือช่วงต้นสมัยอยุธยาตอนปลาย โดยพิจารณาจากเครื่องหลังคาที่ไม่ทำนาคสะดุ้งและทำขื่อลอยไม่มีฝ้าเพดาน ภายในวิหารประดิษฐานพระพุทธรูปเก่าแก่ 9 องค์ คือ พระประธานองค์ใหญ่ 1 องค์ เป็นพระพุทธรูปสลักขึ้นจากเนื้อหินทรายแดง
วัดมีพระพุทธรูปปางไสยาสน์ มีเนื้อเป็นหินทรายแดง จึงได้นามว่า "หลวงพ่อแดง" ต่อมาไม่นานมีผู้พบเห็นแสงเป็นดวงลอยอยู่รอบ ๆ องค์พระ จึงตั้งนามให้ใหม่ว่า "หลวงพ่อแดงแสงกายสิทธิ์"
วัดศรีเพชรพัฒนา
วัดศรีเพชรพัฒนา เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 3 บ้านดอนสะแก ตำบลโรงเข้ อำเภอบ้านแพ้ว จังหวัดสมุทรสาคร ที่ดินตั้งวัดมีเนื้อที่ 10 ไร่ 3 งาน 48 ตารางวา ส่วนที่ธรณีสงฆ์มีจำนวน 1 แปลง เนื้อที่ 10 ไร่
วัดศรีเพชรพัฒนาตั้งขึ้นเมื่อวันที่ 19 กันยายน พ.ศ. 2505 เดิมชื่อว่า วัดใหม่ ต่อมาเปลี่ยนชื่อมาเป็น "วัดศรีเพชรพัฒนา" พระแถม เจ้าอาวาสรูปแรก ได้เดินทางไปนมัสการเจ้าอาวาสวัดเขาอีส้าน จังหวัดราชบุรี ซึ่งเป็นอาจารย์ ได้ขอพระพุทธรูปเพื่อจะนำมาประดิษฐานที่วัดสร้างใหม่ ท่านให้พระแถมขึ้นไปดูบนเขาและเลือกเอาเอง ท่านได้เลือก "พระหลวงพ่อศิลาเพชร" ซึ่งเป็นพระพุทธรูปเก่าปางสมาธิและอยู่ในสภาพชำรุด ท่านได้หาชิ้นส่วนที่ชำรุดประกอบจนครบองค์และพาญาติโยมไปอัญเชิญมาไว้ยังวัดใหม่ แล้วนำชื่อพระพุทธรูปมาตั้งเป็นชื่อวัด วัดได้รับพระราชทานวิสุงคามสีมาเมื่อวันที่ 12 มกราคม พ.ศ. 2522 เขตวิสุงคามสีมากว้าง 7 เมตร ยาว 22 เมตร
ผู้สร้างวัดคือ นายเพชรและนางโหรย รางทัน ได้บริจาคที่ดินของตนเป็นที่สร้างวัดด้วยความเลื่อมใสศรัทธา มีผู้นำในการบริจาคและชักชวนพี่น้องหมู่ที่ 3 และหมู่บ้านใกล้เคียงสมทบทุนเพื่อจัดสร้างกุฏิขึ้นมา 2 หลัง เป็นอาคารไม้ไผ่ พื้นไม้จริง หลังคามุงจาก ได้นิมนต์พระสงฆ์จากวัดต่าง ๆ มาจำพรรษาเป็นจำนวน 7 รูป และร่วมกันพัฒนาวัด
อุโบสถเป็นอาคารคอนกรีตเสริมเหล็กกว้าง 7 เมตร ยาว 22 เมตร สร้างเมื่อ พ.ศ. 2516 มีพระพุทธรูปนามว่า "หลวงพ่อศิลาเพชร" เป็นพระพุทธรูปปางสมาธิ ขนาดหน้าตักกว้าง 24 นิ้ว สูง 28 นิ้ว นอกจากนี้ยังมีพระสังกัจจายน์และรอยพระพุทธบาทจำลอง
ศาลาการเปรียญเป็นอาคารคอนกรีตเสริมเหล็ก กว้าง 30 เมตร ยาว 45 เมตร สร้างเมื่อ พ.ศ. 2516 หอสวดมนต์เป็นอาคารไม้ กว้าง 2 วา ยาว 22 วา สร้างเมื่อ พ.ศ. 2503 กุฏิสงฆ์มีจำนวน 6 หลัง เป็นอาคารไม้ 5 หลัง และตึก 1 หลัง ศาลาอเนกประสงค์เป็นอาคารคอนกรีตเสริมเหล็ก กว้าง 30 เมตร ยาว 45 เมตร สร้างเมื่อ พ.ศ. 2540 ศาลาบำเพ็ญกุศลมีจำนวน 1 หลัง สร้างด้วยคอนกรีตเสริมเหล็ก
แฟแร็นซ์ เตอเริก
วัดหลังบาง
วัดหลังบาง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 5 บ้านวัดหลังบาง ตำบลบางแม่นาง อำเภอบางใหญ่ จังหวัดนนทบุรี
วัดหลังบางสร้างขึ้นเมื่อ พ.ศ. 2400 ไม่ทราบนามและประวัติผู้สร้าง ชื่อวัด "หลังบาง" หมายถึงด้านหลังของหมู่บ้าน มีคำบอกเล่าว่าเดิมวัดนี้ใช้ชื่อว่า วัดหลัง เป็นวัดคู่กับวัดท่าบันเทิงธรรมซึ่งเดิมใช้ชื่อว่า "วัดหน้า" วัดได้รับพระราชทานวิสุงคามสีมาเมื่อวันที่ 30 มีนาคม พ.ศ. 2558
อาคารเสนาสนะประกอบด้วยอุโบสถ กว้าง 6.68 เมตร ยาว 15.48 เมตร ฐานตัวอาคารหลักเป็นฐานเขียงและมีลักษณะคล้ายชั้นฐานบัวคว่ำ ทำให้มองดูคล้ายฐานบัวคว่ำ ยืดท้องไม้สูง ส่วนฐานเฉลียงเป็นฐานเขียง ประตูหน้าต่างไม่มีลวดลาย หลังคาทรงจั่วแบบมีไขรา มีพาไลด้านหน้า หน้าบันไม่มีประดับลวดลาย กุฏิสงฆ์เป็นอาคารไม้ชั้นเดียวและสองชั้นครึ่งตึกครึ่งไม้ ส่วนปูชนียวัตถุสำคัญได้แก่ รูปปั้นเหมือนหลวงพ่ออ่วมและรอยพระพุทธบาทจำลองซึ่งมีการจัดงานนมัสการกันทุกปี
วัดลาดปลาดุก
วัดลาดปลาดุก เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมคลองบางไผ่และคลองลาดปลาดุก ในหมู่ที่ 7 บ้านลาดปลาดุก ตำบลบางรักพัฒนา อำเภอบางบัวทอง จังหวัดนนทบุรี
ราว พ.ศ. 2450 มีราษฎรเข้ามาบุกเบิกจับจองที่ดินบริเวณป่าที่ลุ่มคลองบางไผ่ถึงหนองเพรางายจนเกิดเป็นชุมชนขึ้น มีการขุดทางน้ำเพื่อการเกษตรและการคมนาคมทางเรือ บริเวณที่ลุ่มแห่งนี้อุดมสมบูรณ์ไปด้วยปลานานาพันธุ์โดยเฉพาะปลาดุก แม้ในฤดูแล้งบริเวณนี้ก็ยังมีหนองน้ำและปลาอยู่เป็นจำนวนมาก ชาวบ้านจึงเรียกว่า "ลาดปลาดุก" ต่อมาชาวบ้านร่วมกันสร้างวัด เป็นวัดเล็ก ๆ อยู่กลางทุ่งนา ใช้ชื่อว่า "วัดลาดปลาดุก" เนื่องจากวัดตั้งอยู่ริมคลองลาดปลาดุก ตั้งเป็นวัดเมื่อวันที่ 5 มิถุนายน พ.ศ. 2465 เดิมมีเนื้อที่ 10 ไร่ ได้รับพระราชทานวิสุงคามสีมาเมื่อวันที่ 7 ตุลาคม พ.ศ. 2473 และต่อมาเจ้าอาวาสรูปปัจจุบันได้ซื้อที่ดินด้านทิศตะวันออกเพิ่มอีก 12 ไร่ เพื่อใช้เป็นที่อเนกประสงค์และปลูกป่าไม้สักไม้ตะเคียน
อุโบสถหลังเดิมได้รับพระราชทานวิสุงคามสีมาเมื่อ พ.ศ. 2473 วัดได้สร้างอุโบสถหลังใหม่เมื่อ พ.ศ. 2512 มีช่อฟ้า ใบระกา หางหงส์ หน้าบัน ซุ้มประตู บัวปลายเสาประดับด้วยกระจกสี ลงรักปิดทอง ภายในประดิษฐานพระประธาน เป็นพระพุทธชินราชจำลอง มีพระอัครสาวกยืนถวายอภิวาทอยู่ 2 องค์ จิตรกรรมฝาผนังภายในอุโบสถแสดงภาพพระพุทธประวัติและภาพเทพชุมนุม
ศาลาการเปรียญหลังเก่าเป็นศาลาไม้ทรงไทย ปัจจุบันวัดได้สร้างศาลาการเปรียญหลังใหม่เป็นอาคารคอนกรีตเสริมเหล็กชั้นเดียว ขนาด 9 ห้อง เป็นอาคารทรงโรง ไม่มีหลังคาลดชั้น มีรูปแบบคล้ายศาลาการเปรียญหลังเก่าที่ทำด้วยไม้ มีฝาทึบทั้ง 4 ด้าน ทำพาไลคลุมโดยรอบ ช่อฟ้า ใบระกา และหางหงส์เป็นปูนประดับ กระจกสีทอง มุงกระเบื้องเกล็ดเต่าสีส้มออกแดง หอระฆังเป็นอาคารคอนกรีตเสริมเหล็ก 2 ชั้น หลังคาเรือนยอดจัตุรมุข วิหารหลวงพ่อโตตั้งอยู่ด้านหน้าอุโบสถ ประดิษฐานพระพุทธรูปหลวงพ่อโตซึ่งเป็นพระพุทธรูปหล่อปางมารวิชัยลงรักปิดทอง
วัดแก้วพิทักษ์เจริญธรรม
วัดแก้วพิทักษ์เจริญธรรม เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในแขวงประเวศ เขตประเวศ กรุงเทพมหานคร ที่ดินตั้งวัดมีเนื้อที่ 6 ไร่ 91 ตารางวา
เดิมพื้นที่วัดแก้วพิทักษ์เจริญธรรมเป็นที่ดินของบิดามารดาของนายพิน กลิ่นชื่น แต่ได้ขายไปตั้งแต่นายพินยังเป็นเด็ก ภายหลังเมื่อนายพินได้ประกอบอาชีพเป็นหลักเป็นฐานมั่นคงแล้วได้ซื้อกลับคืนและถวายเพื่อดำเนินการสร้างวัด โดยได้รับอนุญาตให้สร้างวัดเมื่อวันที่ 12 พฤษภาคม พ.ศ. 2518 กระทรวงศึกษาธิการได้ประกาศตั้งเป็นวัดเมื่อวันที่ 3 กันยายน พ.ศ. 2519 และได้รับพระราชทานวิสุงคามสีมาเมื่อวันที่ 21 กุมภาพันธ์ พ.ศ. 2523 เขตวิสุงคามสีมากว้าง 16 เมตร ยาว 33 เมตร ชื่อของวัดตั้งเพื่อเป็นเกียรติอนุสรณ์แก่ตระกูลผู้สร้างวัด กล่าวคือ มีมารดาชื่อว่า "แก้ว" บิดาชื่อว่า "พิทักษ์" ภรรยาชื่อว่า "เจริญ" และเติมคำว่า "ธรรม" ให้สละสลวย รวมกันเป็น "วัดแก้วพิทักษ์เจริญธรรม" ชาวบ้านนิยมเรียกวัดนี้สั้น ๆ ว่า วัดแก้ว ด้านการศึกษา ทางวัดเปิดสอนพระปริยัติธรรมตั้งแต่ พ.ศ. 2519
บริเวณที่ตั้งวัดเป็นที่ราบลุ่ม แต่เดิมเป็นร่องสวนแวดล้อมด้วยลำคลอง ลำรางสวน และที่ดินจัดสรร อาคารเสนาสนะสำคัญได้แก่ อุโบสถ กว้าง 8 เมตร ยาว 24 เมตร สร้างเมื่อ พ.ศ. 2520 กุฏิสงฆ์ จำนวน 10 หลัง เป็นอาคารทรงไทย 2 ชั้น และศาลาการเปรียญ 2 ชั้น สร้างเมื่อ พ.ศ. 2517
วัดทองเนียม
วัดทองเนียม เป็นวัดราษฎร์สังกัดคณะสงฆ์ฝ่ายธรรมยุติกนิกาย และเป็นวัดสาขาของวัดสัมพันธวงศารามวรวิหาร ตั้งอยู่ในแขวงหนองแขม เขตหนองแขม กรุงเทพมหานคร วัดมีพื้นที่จำนวน 6 ไร่ 3 งาน ปัจจุบัน พระมงคลธรรมวิธาน (สำเร็จ ภูริจิตฺโต) ดำรงตำแหน่งเจ้าอาวาส
เดิมที่ดินบริเวณวัดทองเนียมเป็นพื้นที่ทำสวนและทำบ่อกุ้งมาก่อนโดยมีนายม้านและนางเหว่า ทองเนียม เป็นเจ้าของที่ดิน ทั้งสองมีความประสงค์อุทิศที่ดินเพื่อสร้างวัดและเป็นที่ปฏิบัติธรรม ในวันที่ 17 มีนาคม พ.ศ. 2535 กระทรวงศึกษาธิการได้ประกาศตั้งเป็นวัดในพระพุทธศาสนา มีชื่อว่า "วัดทองเนียม" วัดได้รับพระราชทานวิสุงคามสีมาเมื่อวันที่ 27 กุมภาพันธ์ พ.ศ. 2547 ต่อมาพื้นที่ภายในวัดไม่เพียงพอที่จะรองรับสาธุชนได้ ดังนั้นตั้งแต่ พ.ศ. 2551 ทางวัดจึงขยายพื้นที่บำเพ็ญบุญและสถานที่ปฏิบัติธรรมเพิ่มอีก 4 ไร่ และดำเนินการก่อสร้างมาตามลำดับ
วัดเริ่มก่อสร้างศาลาการเปรียญโดยวางศิลาฤกษ์เมื่อวันที่ 2 พฤศจิกายน พ.ศ. 2552 และทำพิธียกเสาเอกเมื่อวันที่ 5 ธันวาคม ปีเดียวกัน พื้นที่โดยรวมของวัดมีความร่มรื่นจากต้นไม้
รายชื่อสายการบินในประเทศไต้หวัน
นี่คือรายชื่อสายการบินที่ประจำอยู่ในประเทศไต้หวัน
วัดปากคลองมอญ
วัดปากคลองมอญ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 7 บ้านคลองมอญ ตำบลศีรษะจรเข้น้อย อำเภอบางเสาธง จังหวัดสมุทรปราการ ที่ตั้งวัดมีเนื้อที่ 5 ไร่ 2 ตารางวา อาณาเขตทิศเหนือยาว 185 เมตร จรดที่ดินเอกชน ทิศตะวันออกยาว 96 เมตร จรดคลองทับยาว ทิศใต้ยาว 180 เมตร จรดคลองมอญ และทิศตะวันตกยาว 84 เมตร จรดที่ดินเอกชน ปัจจุบันพระครูสันติคุณากร (ณรงค์) ดำรงตำแหน่งเจ้าอาวาส
วัดปากคลองมอญตั้งวัดเมื่อ พ.ศ. 2528 และได้รับพระราชทานวิสุงคามสีมาเมื่อ พ.ศ. 2530
พื้นที่ที่ตั้งวัดเป็นที่ราบลุ่ม มีคลองทับยาวอยู่หน้าวัดและคลองมอญทางทิศใต้ อาคารและเสนาสนะในวัดได้แก่ อุโบสถ ศาลาการเปรียญ ศาลาอเนกประสงค์ กุฏิเจ้าอาวาส ศาลาบำเพ็ญบุญ โรงครัว หอฉัน เมรุ และซุ้มประตูวัด ปูชนียวัตถุสำคัญในวัดคือ "พระพุทธรัตนรังสี" เป็นพระประธานในอุโบสถ สร้างขึ้นเมื่อ พ.ศ. 2514 มีหน้าตักกว้าง 4.10 เมตร สูง 7 เมตร
วัดลาดเป้ง
วัดลาดเป้ง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 3 บ้านลาดเป้ง ตำบลนางตะเคียน อำเภอเมืองสมุทรสงคราม จังหวัดสมุทรสงคราม มีเนื้อที่ทั้งหมด 64 ไร่ 2 งาน
วัดลาดเป้งเป็นวัดโบราณ ไม่ทราบว่าผู้ใดสร้าง สันนิษฐานกันว่าสร้างในสมัยกรุงศรีอยุธยาตอนปลาย แต่แหล่งข้อมูลของกรมการศาสนาระบุว่าตั้งวัดเมื่อ พ.ศ. 2450 คงได้รับการบูรณปฏิสังขรณ์มาตั้งแต่อดีตจนถึงปัจจุบันโดยอาศัยศรัทธาของประชาชนในเขตพื้นที่และใกล้เคียง วัดได้รับพระราชทานวิสุงคามสีมาเมื่อ พ.ศ. 2502
วัดมีโบสถ์เรือนไทยมหาอุดที่กล่าวกันว่าใหญ่ที่สุดในประเทศไทย ชั้นบนอุโบสถเป็นเสาไม้ตะเคียนทองและไม้แดง หลังคามุงกระเบื้อง ผนังเป็นไม้สักทั้งหลัง บริเวณโดยรอบมีศาลาราย 8 หลัง ด้านในประดิษฐานพระประธานปางมหาจักรพรรดิประทับนั่งขัดสมาธิ ขนานพระนามท่านว่า "พระพุทธโคดมศรีสรรเพชร (หลวงพ่อศักดิ์สิทธิ์)" ในบริเวณวัดยังมีเจดีย์เก่าแก่ 1 องค์ซึ่งสร้างมาพร้อมกับวัด วัดเปิดโอกาสให้ประชาชนอบสมุนไพรตามกระบวนการแพทย์แผนไทยโบราณ
ปูชนียวัตถุในวัดได้แก่ พระประธานในพระอุโบสถ ปูนปั้น ปางมารวิชัย พระห้ามสมุทร พระห้ามญาติ พระพุทธรูปจำลอง หลวงพ่อโสธร หลวงพ่อบ้านแหลม และหลวงพ่อวัดเขาตะเครา
วัดศรีกุเรชา
วัดศรีกุเรชา เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงแสนแสบ เขตมีนบุรี กรุงเทพมหานคร ปัจจุบัน พระครูพิศิษฏ์วรคุณ (ประสิทธิ์) เป็นเจ้าอาวาส
นายสวัสดิ์ ศรีกุเรชา ซึ่งเป็นชาวอินเดียโดยกำเนิด ได้อุทิศที่ดินเพื่อสร้างวัดเมื่อประมาณ พ.ศ. 2530 ต่อมาเมื่อวันที่ 14 ธันวาคม พ.ศ. 2541 ได้รับอนุญาตจากกระทรวงศึกษาธิการให้ตั้งวัดชื่อ "วัดศรีกุเรชา" เพื่อเป็นเกียรติแก่ผู้อุทิศที่ดิน ผู้ขออนุญาตให้สร้างวัดคือนายพิศานต์ สุระวิญญู
วัดนี้เมื่อแรกสร้างมีเพียงกุฏิไม้ 4 หลัง และมีศาลาการเปรียญอยู่ริมน้ำ เรียกว่าสิมหรือโบสถ์น้ำ พื้นที่ตั้งวัดเป็นที่ราบลุ่ม ปัจจุบันมีอาคารเสนาสนะเป็นอาคารไม้ชั้นเดียวและศาลาการเปรียญอีกหลัง เนื่องจากอยู่ระหว่างรวบรวมปัจจัยซื้อดินถมที่เพื่อสร้างอาคารที่มั่นคงถาวร
ปฏิบัติการอันธิงคาเบิล
เจ็ดวันไปแม่น้ำไรน์
แผนมอร์เกนเธา
ช่อเชิงลดมีกาบ
ช่อเชิงลดมีกาบ  เป็นช่อดอกแบบช่อกระจะประเภทหนึ่งที่ดอกย่อยเกิดบนแกนกลาง ช่อเชิงลดมีกาบมักมีใบประดับที่เรียกว่า กาบหุ้มช่อดอก (spathe) ล้อมรอบ ช่อดอกประเภทนี้พบได้ทั่วไปในพืชวงศ์บอน (Araceae) เช่น เผือก พลูด่าง สาวน้อยประแป้ง หน้าวัว และดอกบุกยักษ์ ซึ่งเป็นพืชใบเลี้ยงเดี่ยวที่มีดอกแยกเพศอยู่ร่วมต้น ช่อดอกวงศ์บอนมีลักษณะดอกเพศเมียอยู่ด้านล่าง ขณะที่ดอกเพศผู้อยู่ด้านบน ซึ่งหลังปล่อยละอองเรณู ยอดเกสรตัวเมียมักไม่เปิดรับการผสมเพื่อป้องกันการปฏิสนธิตนเอง ช่อเชิงลดมีกาบของพืชวงศ์บอนบางชนิดมีกลไกผลิตความร้อนจากการออกซิไดซ์ลิพิดและคาร์โบไฮเดรตในเซลล์ช่วงที่อากาศเย็น เพื่อกระตุ้นการทำงานของพาหะถ่ายเรณู และเพิ่มการขับกลิ่นดอก มีรายงานว่าภายในช่อดอกบางชนิดมีอุณหภูมิสูงถึง 30 °C ในสภาพอากาศ 10 °C มะพร้าวเป็นพืชชนิดหนึ่งที่ดอกเป็นช่อเชิงลดมีกาบที่แกนกลางดอกแยกแขนง โดยทั้งช่อดอกหุ้มด้วยกาบหุ้มช่อดอกขนาดใหญ่
ทั้งนี้คำว่า spadix มาจากคำภาษากรีกโบราณ σπᾱ́δῑξ (spā́dīx) แปลว่า "กิ่งปาล์ม"
เอจออฟบูตี
เอจออฟบูตี  เป็นวิดีโอเกมวางแผนเวลาจริงที่พัฒนาโดยเซอร์เทนแอฟฟินิตี และเผยแพร่โดยแคปคอมสำหรับเอกซ์บอกซ์ 360, เพลย์สเตชัน 3 และไมโครซอฟท์ วินโดวส์ โดยมีฉากอยู่ในยุคสวอชบักกลิง ซึ่งเกมนี้เสนอให้ผู้เล่นอยู่ในการควบคุมเรือโจรสลัดโดยมีเป้าหมายในการปล้นสะดมและยึดเมืองต่าง ๆ ของก๊กโจรสลัด ในขณะที่ต้องเอาชนะเรือศัตรูระหว่างทาง